CELEX: 52017PC0539
Language: lv
Date: 2017-09-20
Title: Grozījums izskatīšanā esošajā priekšlikumā regulai, ar kuru Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), un Regulu (ES) Nr. 648/2012 groza attiecībā uz atļauju piešķiršanā centrālajiem darījumu partneriem (CDP) iesaistītajām procedūrām un iestādēm un trešo valstu CDP atzīšanas prasībām (Komisijas priekšlikums par Eiropas tirgus infrastruktūras regulu II)

EIROPAS KOMISIJA
            Briselē, 20.9.2017
            COM(2017) 539 final
            2017/0136(COD)
            Grozījums izskatīšanā esošajā priekšlikumā
            regulai, ar kuru Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), un Regulu (ES) Nr. 648/2012 groza attiecībā uz atļauju piešķiršanā centrālajiem darījumu partneriem (CDP) iesaistītajām procedūrām un iestādēm un trešo valstu CDP atzīšanas prasībām (Komisijas priekšlikums par Eiropas tirgus infrastruktūras regulu II)
            
               
         
         
            
               PASKAIDROJUMA RAKSTS
            
            
            
               
                  Komisija 2017. gada 13. jūnijā nāca klajā ar priekšlikumu regulai, ar kuru Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), un Regulu (ES) Nr. 648/2012 groza attiecībā uz atļauju piešķiršanā centrālajiem darījumu partneriem (CDP) iesaistītajām procedūrām un iestādēm un trešo valstu CDP atzīšanas prasībām (Komisijas priekšlikums par Eiropas tirgus infrastruktūras regulu II [COM(2017) 331 final]).
               
               
                  Priekšlikuma mērķis ir nodrošināt kapitāla tirgu savienības vajadzībām efektīvāku un saskaņotāku CDP uzraudzības sistēmu, lai arvien vairāk tiktu veicināta tirgus integrācija, finanšu stabilitāte un vienlīdzīgi konkurences apstākļi. Viens no priekšlikuma nolūkiem ir nodrošināt ciešāku sadarbību starp valstu kompetentajām iestādēm, kas veic CDP uzraudzību, un centrālajām bankām, kuras ir atbildīgas par Savienības dalībvalstu valūtām. Atbilstoši tam tiek ierosināts Eiropas Vērtspapīru un tirgu iestādes (EVTI) ietvaros izveidot jaunu struktūru (turpmāk “CDP izpildsesija”), kas būs atbildīga par vispārīgu, ar CDP saistītu uzdevumu veikšanu un, konkrētāk, par Savienības un trešo valstu CDP uzraudzību. CDP izpildsesija sastāvēs no pastāvīgiem dalībniekiem un dalībniekiem, kas saistīti ar konkrētu CDP. Pastāvīgie dalībnieki ir CDP izpildsesijas vadītājs un divi neatkarīgi direktori, kuri rīkojas neatkarīgi, objektīvi un visas Savienības interesēs. Dalībnieki, kas saistīti ar konkrētu CDP, ir saskaņā ar Regulu (ES) Nr. 648/2012 izraudzīts pārstāvis no tās dalībvalsts kompetentās iestādes, kurā dibināts attiecīgais CDP, un attiecīgās(-o) emisijas centrālās(-o) bankas(-u) pārstāvis. Ar šo priekšlikumu tiek arī stiprināta EVTI ietekme kolēģijās, jo ir paredzēts, ka CDP izpildsesijas pastāvīgie dalībnieki piedalās kolēģiju sanāksmēs par CDP lietām saskaņā ar Regulu (ES) Nr. 648/2012 un ka CDP izpildsesijas vadītājs vada arī šīs sanāksmes.
               
               
                  Šis dokuments papildina Komisijas priekšlikumu par Eiropas tirgus infrastruktūras regulu II (EMIR II). Tas ietilpst to aktu paketē, kuru nolūks ir pilnveidot ES finanšu tirgu uzraudzību, uzlabojot Eiropas uzraudzības iestāžu (EUI) sistēmas darbību. Konkrētāk, šajā dokumentā ir paredzēts uzticēt CDP izpildsesijai papildu uzdevumu. Šāds papildinājums tiek uzskatīts par nepieciešamu, ņemot vērā CDP izpildsesijas faktisko sastāvu pirms sagaidāmās EUI reformas.
               
            
            
               
            
            
               Komisijas priekšlikumā (7. punktā) par Eiropas Parlamenta un Padomes regulu, ar kuru Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), un Regulu (ES) Nr. 648/2012 groza attiecībā uz atļauju piešķiršanā centrālajiem darījumu partneriem (CDP) iesaistītajām procedūrām un iestādēm un trešo valstu CDP atzīšanas prasībām [COM(2017) 331 final] 44.b panta 1. punktā iekļauj šādu a) apakšpunktu:
            
            
            
               “a)
                     lēmumu pieņemšana un pasākumu veikšana attiecībā uz šīs regulas 17., 19., 29., 29.a un 30. pantā minētajiem, ar CDP saistītajiem jautājumiem;”.